section_heading: Počeci
paragraph_text: Muse je jedan od najuspješnijih rock sastava na svijetu. A sve je krenulo potpuno neobavezno i neozbiljno. Priča o grupi Muse počinje u prvoj polovici 1990-ih u pitomom gradiću Teignmouthu (oko 14.000 stanovnika) na jugu Engleske. Ondje je nekolicina školskih frendova pomalo čačkala u kojekakvim sastavima koji su uglavnom svirali obrade tuđih pjesama, a jedan od njih se zvao Gothic Plague. Kad se jednog dana u grupi pojavio dečko po imenu Matthew Bellamy i preuzeo gitaru, ostatku članova to nije baš najbolje sjelo - kad je novi lik počeo i pjevati te predložio da sviraju vlastite, a ne više tuđe stvari, pokupili su se i otišli. Ostao je samo Matt i bubnjar Dominic Howard, ali onda im se pridružio još jedan bubnjar - Christopher Wolstenholme i umjesto palica latio se bas-gitare.